Հավելված

ՀՀ կառավարության 2023 թվականի

-ի N որոշման

ՓՈՐՁԱՐԱՐԱԿԱՆ ԾՐԱԳԻՐ

ՀԵՏԲՈՒՀԱԿԱՆ ԲԺՇԿԱԿԱՆ ՄԱՍՆԱԳԻՏԱԿԱՆ ԿՐԹՈՒԹՅԱՆ ՈԼՈՐՏՈՒՄ ԿԼԻՆԻԿԱԿԱՆ ՌԵԶԻԴԵՆՏՈՒՐԱ ՆԵՐԴՆԵԼՈՒՆ ՈՒՂՂՎԱԾ

**1. Ներածություն**

1. Հետբուհական բժշկական մասնագիտական կրթության համակարգը Հայաստանի Հանրապետությունում ամենաքիչ վերափոխված ոլորտներից մեկն է և, ընդհանուր առմամբ, այն իրականացվում է խորհրդային հետբուհական բժշկական կրթության ավանդականորեն ձևավորված մոտեցումներին համահունչ:

2.Հետբուհական բժշկական մասնագիտական կրթության ոլորտի հիմնական նորմերը սահմանված են Կրթության մասին, Բարձրագույն և հետբուհական մասնագիտական կրթության մասին օրենքներով, որոնք չափազանց ընդհանրական ձևով են կարգավորում այս ոլորտը, իսկ հատուկ կարգավորումներ ունեցող ՀՀ կառավարության 1994 թվականի հուլիսի 19-ի N 330 որոշումը՝ Հայաստանի Հանրապետությունում բժիշկների և պրովիզորների հետդիպլոմային մասնագիտական կրթության համակարգի բարեփոխման մասին, ժամանակավրեպ է և որոշակիորեն տարբերվում է հետբուհական բժշկական կրթության կազմակերպման առկա գործընթացներից:

3.Փաստորեն, Հայաստանի Հանրապետությունում առկա է մի իրավիճակ, երբ հետբուհական բժշկական մասնագիտական կրթությունը համալիր կարգավորող իրավական ակտեր ընդունված չեն և և օրենսդրական առկա բազան սահմանում է միայն հատվածական կարգավորումներ:

4.Ներկայում Հայաստանի Հանրապետությունում Կրթության մասին և Բարձրագույն և հետբուհական մասնագիտական կրթության մասին օրենքներին համապատասխան, բժշկական բարձագույն և հետբուհական մասնագիտական կրթությունն ունի հետևյալ կառուցվածքը՝

1) բուհական փուլ՝ անընդհատ ու ինտեգրացված վեցամյա ուսումնառության փուլ: Ամփոփիչ ատեստավորում անցածները ստանում են բժշկի որակավորում, սակայն իրավունք չունեն իրականացնելու ինքնուրույն մասնագիտական գործունեություն բժշկական օգնության և սպասարկման ոլորտում.

2) հետբուհական փուլ՝ կլինիկական օրդինատուրայում ուսումնառության փուլ, որը կախված մասնագիտացումից՝ կարող է տևել մեկից չորս տարի: Ամփոփիչ ատեստավորում անցածները ստանում են համապատասխան բժիշկ-մասնագետի որակավորում: Ընդ որում, Մանկաբուժություն մասնագիտության կլինիկական օրդինատուրայում ուսումնառությունը երեք տարի է և ամփոփիչ ատեստավորման արդյունքում անձը ստանում է բժիշկ-մանկաբույժի որակավորում: Բժիշկ-մասնագետի որակավորումն ստանալուց հետո անձը իրավունք ունի բժշկական օգնության և սպասարկման համապատասխան տեսակի շրջանակում իրականացնել մասնագիտական ինքնուրույն գործունեություն:

5. Հետբուհական փուլում՝ կլինիկական օրդինատուրայում ուսումնառությունը իրականացվում է բուհական ինքնավարության շրջանակում բուհի կողմից ընդունված կրթական ծրագրերով:

6. Կլինիկական օրդինատուրայում ուսման վարձրատրությունը իրականացվում է տարբեր մեխանիզմներով՝

1) վճարովի հիմունքներով.

2) առանձին մասնագիտությունների գծով պետության կողմից ուսանողական նպաստների ձևով ուսման վարձի լրիվ փոխհատուցմամբ (անվճար)՝ տեղերի գերատեսչական բաշխմամբ (այդ թվում և նպատակային տեղերի): Ընդ որում, Մանկաբուժություն մասնագիտությամբ պետությունը վերջին տարիներին մշտապես հատկացնում է ուսման վարձի լրիվ փոխհատուցմամբ (անվճար) տեղեր.

3) այլ աղբյուրներից (այլ ընթացակարգերով սահմանված կրթաթոշակներ և այլն):

7. Կլինիկական օրդինատուրայում ուսումնառությունը ենթադրում է ինքնուրույն մասնագիտական գործունեության համար անհրաժեշտ գործնական գիտելիքների և հմտությունների ձեռքբերում, որի ընթացքում սովորողը գործում է բժիշկ-մասնագետի հսկողության ներքո և իրավունք չունի տվյալ մասնագիտության գծով աշխատանք կատարել և համապատասխանաբար չի ստանում վարձրատրություն:

8. Ներկայում Հայաստանի Հանրապետությունում հետբուհական բժշկական կրթական ծրագրեր իրականացնում են Հայաստանի Հանրապետության առողջապահության նախարարության «Ակադեմիկոս Ս.Ավդալբեկյանի անվան Առողջապահության ազգային ինստիտուտ» փակ բաժնետիրական ընկերությունում և Երևանի Մխիթար Հերացու անվան պետական բժշկական համալսարան հիմնադրամում:

9. Հայաստանի Հանրապետությունում հետբուհական բժշկական մասնագիտական կրթությունը իրականացվում է առանց համապետական նվազագույն չափանիշների, չափելի ցուցանիշների, խորհրդային ժամանակաշրջանում ձևավորված մոտեցումներին համապատասխան՝ առանց էական փոփոխությունների, ինչը չի կարող բացասաբար չանդրադառնալ կրթության որակի և մրցունակության վրա, ըստ այդմ, առողջապահության համակարգի մարդկային ներուժի ընդհանուր նկարագրի վրա:

**2. Ծրագրի իրականացման անհրաժեշտությունը**

10. Հայաստանի Հանրապետությունում իրականացվող հետբուհական բժշկական մասնագիտական կրթության համակարգին (կլինիկական օրդինատուրա) համանման համակարգեր գործում են հետխորհրդային տարածքում (ընդ որում, տարեցտարի ավելանում է այն հետխորհրդային պետությունների թիվը, որոնք անցում են կատարում կլինիկական ռեսզիդենտուրային), սակայն առավել որակյալ և ժամանակակից բժշկության կարիքներին համապատասխան, մրցունակ մասնագետների պատրաստումը ենթադրում է առավել արդյունավետ և առաջադեմ համակարգերի ներդրում և զարգացում, որը տվյալ դեպքում ենթադրում է անցում կլինիկական օրդինատուրայից դեպի կլինիկական ռեզիդենտուրա:

11. Հաշվի առնելով արձանագրված խնդիրները, հիմք ընդունելով ՀՀ կառավարության 2021 թվականի նոյեմբերի 18-ի N 1902-Լ որոշման 1-ին հավելվածի 23-րդ կետի 23.3 ենթակետը, որոշվել է Հայաստանի Հանրապետությունում ներդնել կլինիկական ռեզիդենտուրայի համակարգ, ինչը, նկատի ունենալով օտարերկրյա լավագույն փորձը, բժիշկ-մասնագետների պատրաստման առավել արդյունավետ ու մրցունակ համակարգ է:

12. Կլինիկական ռեզիդենտուրան բժիշկ-մասնագետների պատրաստման առավել առաջադեմ, գործնական հմտությունների ձեռքբերման, ամրապնդման զարգացման իմաստով առավել օպտիմալ համակարգ է, որի հաջող ներդրումը թույլ կտա որակական նոր մակարդակի բերել բժիշկ-մասնագետների պատրաստումը, նաև թույլ տալ առավել առարկայական դիտարկել հետբուհական բժշկական կրթական ծառայությունների արտահանման հնարավորությունները:

13. Կլինիկական ռեզիդենտուրայում սովորողները առավել ակտիվ ու մեծ չափով են ներգրավված մասնագիտական գործունեության մեջ, նրանք ունեն պարտականությունների առավել որոշակի շրջանակ, ինչպես նաև նրանց աշխատանքը վարձատրվում է այն կլինիկական բազայի (բժշկական կազմակերպության) կողմից, որտեղ ռեզիդենտուրան անցնում է սովորողը: Կլինիկական ռեզիդենտուրայի համակարգում շեշտադրված է գործնական հմտությունների ձեռքբերումը և զարգացումը, ուստի ռեզիդենտուրայի ավարտին սովորողը առավել լիարժեք է պատրաստ լինում ինքնուրույն մասնագիտական գործունեության իրականացմանը:

14. Այդուհանդերձ, հաշվի առնելով նման համակարգային փոփոխությունների իրականացման ռիսկայնությունը և բարդությունը, ռեսուրսատարությունը, ներկա պայմաններում բուհերի կարողությունների սահմանափակությունը նոր համակարգերի ինքնուրույն տեղայնացման մասով, Հայաստանի Հանրապետության կառավարության կողմից որդեգրվել է կլինիկական ռեզիդենտուրայի համակարգի հնարավոր ներդրման առավել պահպանողական մոտեցում, այն է՝ աշխատանքները սկսել փորձարարական ծրագրի իրականացմամբ և դրա արդյունքներով, վերհանված խնդիրների լուծման ճանապարհով որոշել դրա ամբողջական ներդրման ճանապարհային քարտեզը:

15. Փորձարարական ծրագիրը նախատեսվում է իրականացնել Մանկաբուժություն մասնագիտությամբ՝ Հայաստանի Հանրապետության առողջապահության և կրթության, գիտության, մշակույթի և սպորտի նախարարությունների մասնակցությամբ և հանրային հատվածի ներգրավմամբ՝ Հայաստանում առողջապահական էկոհամակարգի վերափոխմանը նպաստելու նպատակով ստեղծված ՀԵՆԱՐ հիմնադրամի աջակցությամբ:

16. Փորձարարական ծրագրի համար ընտրվել է Մանկաբուժություն մասնագիտությունը, նկատի ունենալով, որ բժիշկ-մանկաբույժների պատրաստման ոլորտում վերջին տասնամյակներում Հայաստանի Հանրապետությունը առերեսվում է օպտիմալ սերնդափոխության ապահովման խնդրի, ուսանողների՝ հետագա մասնագիտացումը այդ ուղղությամբ շարունակելու ցածր մոտիվացիայի, ինչպես և մասնագիտացումն ընտրելու հետ կապված այլ բարդությունների հետ: Հաշվի առնելով, որ բժիշկ-մանկաբույժների պատրաստման ոլորտում առկա խնդիրներին չարձագանքելը, առողջապահական համակարգի համար ժամանակի ընթացքում առաջացնելու է ռազմավարական մակարդակի խնդիրներ, փորձարարական ծրագրով ռեզիդենտուրայի ներդրման համար Մանկաբուժություն մասնագիտության ընտրությունը պայմանավորված է թվարկված խնդիրներին լուծում գտնելու անհրաժեշտությամբ, որոնցից մեկը կարող է դառնալ նաև հետբուհական կրթության ձևաչափի փոփոխությունը:

**3. Փորձարարական ծրագրի համառոտ նկարագրությունը**

17. Փորձարարական ծրագիրը իրականացվելու է միաժամանակ հետբուհական բժշկական կրթություն իրականացնող երկու կազմակերպություններում՝ Հայաստանի Հանրապետության առողջապահության նախարարության «Ակադեմիկոս Ս.Ավդալբեկյանի անվան Առողջապահության ազգային ինստիտուտ» փակ բաժնետիրական ընկերությունում և Երևանի Մխիթար Հերացու անվան պետական բժշկական համալսարան հիմնադրամում:

18. Փորձարարական ծրագիրը իրականացվել է համագործակցության ձևաչափերը սահմանող, Հայաստանի Հանրապետության օրենսդրությամբ սահմանված կարգով կնքված համաձայնագրերի հիման վրա: Փորձարարական ծրագրում նշանակալից ներգրավվածությունն են ունենալու աշխարհի լավագույն մանկաբուժական բժշկական կազմակերպություններից մեկի՝ Լոս Անջելեսի Մանկական Հիվանդանոցի (ԱՄՆ) բժշկական անձնակազմի ներկայացուցիչները:

19. Փորձարարական ծրագիրը նախատեսվում է սկսել 2023 թվականի հոկտեմբերից՝ ուսման երեք տարի ժամկետով: Ափոփիչ ատեստավորումը սահմանված կարգով անցած ռեզիդենտներին կշնորհվի համապատասխան դիպլոմ:

20. Դիմորդները ընտրվելու են նախապես որոշված ընդունելության կարգի համաձայն, մրցակցային երկփուլ ընթացակարգով:

21. Ընտրված ռեզիդենտներն ուսումնառելու են նորարարական կրթական ծրագրով, որն իր մեջ ներառելու է միջազգայնորեն ճանաչված ռազմավարություններ և հիմնված է լինելու միջազգային լավագույն փորձի վրա, ունենալու է ռեզիդենտի, նրա ձեռք բերած հմտությունների ու գիտելիքի գնահատման հստակ համակարգ։

22. Գնահատման համակարգը բաղկացած է լինելու 6 գլխավոր բաղադրիչից՝ պացիենտի խնամք, բժշկական գիտելիք, ուսուցում կլինիկական գործունեության միջոցով, համակարգային ուսուցում, պրոֆեսիոնալիզմ, միջանձնային և հաղորդակցման հմտություններ։ Յուրաքանչյուր փուլի ավարտին գնահատվելու են ռեզիդենտների առաջընթացը, ուժեղ ու բարելավման կարիք ունեցող կողմերը։ Ըստ յուրաքանչյուրի կատարողականի՝ կազմվելու են անհատական բարելավման ծրագրեր։ Կիրառվելու են ուսուցման տարատեսակ մեխանիզմներ, այդ թվում՝ առավոտյան զեկույցներ, ընդլայնված շրջանակով շրջայցեր, քննարկումներ, կոնկրետ կլինիկական դեպքերի մասին զեկույցներ ու դրանց շուրջ քննարկումներ, ուսուցում կոնկրետ դեպքերի հիման վրա, դասախոսություններ, սիմուլյացիաներ և այլն: Յուրաքանչյուր փուլ կազմված է լինելու ինչպես կլինիկական, այնպես էլ դիդակտիկ բաղադրիչից: Ռեզիդենտուրայի կարևոր բաղկացուցիչ մասն է լինելու կլինիկական փորձառության ձեռքբերումը՝ փորձառու դասախոսների գլխավորությամբ: Կլինիկական բազաներն ընտրվելու են հիմնվելով կրթական ծրագրում կիրառված չափանիշների վրա:

23. Դասախոսական կազմն ընտրվելու է կրթական ծրագրի պահանջներին համապատասխանող հստակ չափանիշներով: Ներգրավված են լինելու դասախոսներ ինչպես Հայաստանի Հանրապետությունից, այնպես էլ Սփյուռքից ու նաև ոլորտի հմուտ օտարերկրյա մասնագետներից:

24. Ռեզիդենտների համար սահմանվելու են լրացուցիչ կրթաթոշակներ, իսկ դասախոսական կազմի համար՝ բացի աշխատանքի վարձրատրությունից, սահմանվելու են խրախուսանքի լրացուցիչ գործիքներ, այդ թվում՝ դրամական պարգևատրումների, վերապատրաստման ծրագրերին մասնակցության և այլ եղանակներով:

25. Կրթական ծրագիրը հատուկ սահմանած գործիքակազմով ենթարկվելու է մշտադիտարկման և գնահատման, ինչպես դասախոսական անձնակազմի, այնպես էլ ռեզիդենտների կողմից՝ նպատակ ունենալով ապահովել կրթության որակի երաշխավորման հետ կապված պահանջները և լրամշակել կրթական ծրագիրը, այն համապարփակ կերպով ներդնելու համար:

**4. Փորձարարական ծրագրի ֆինանսավորումը**

26. Փորձարարական ծրագիրը ֆինանսավորվելու է՝

1) պետական բյուջեի միջոցներով.

2) Հայաստանի Հանրապետության առողջապահության նախարարության «Ակադեմիկոս Ս.Ավդալբեկյանի անվան Առողջապահության ազգային ինստիտուտ» փակ բաժնետիրական ընկերության և Երևանի Մխիթար Հերացու անվան պետական բժշկական համալսարան հիմնադրամի միջոցներով.

3) ՀԵՆԱՐ հիմնադրամի կողմից ներգրաված միջոցներով.

4) օրենքով չարգելված այլ աղբյուրներից:

27. Պետական բյուջեի միջոցներով ֆինանսավորվելու են պետության կողմից՝ ուսանողական նպաստների ձևով ուսման վարձի լրիվ փոխհատուցմամբ հատկացված տեղերը, որոնք յուրաքանչյուր տարի հատկացում են համապատասխան կառավարության որոշմամբ:

28. Հայաստանի Հանրապետության առողջապահության նախարարության «Ակադեմիկոս Ս.Ավդալբեկյանի անվան Առողջապահության ազգային ինստիտուտ» փակ բաժնետիրական ընկերության և Երևանի Մխիթար Հերացու անվան պետական բժշկական համալսարան հիմնադրամի միջոցներով՝ համապատասխանաբար ընկերության և հիմնադրամի դասախոսական կազմի վարձատրությունը (ընթացիկ այլ ծախսեր):

29. ՀԵՆԱՐ հիմնադրամի միջոցներով իրականացվելու է պետության կողմից՝ ուսանողական նպաստների ձևով ուսման վարձի լրիվ փոխհատուցմամբ հատկացված տեղերից դուրս ընդունված ռեզիդենտների ուսման վարձերը, բոլոր ռեզիդենտների համար սահմանված լրացուցիչ կրթաթոշակները, դասախոսական անձնակազմի լրացուցիչ, խրախուսական վարձատրությունը, վերապատրաստումներին մասնակցությունը, ինչպես նաև Սփյուռքի և օտարերկրյա հրավիրված դասախոսների վարձատրության, ճանապարհածախսի և կեցության ծախսերը, ինչպես նաև կրթական ծրագրերի կազմման, ծրագրային ղեկավարման և կառավարման հետ կապված ծախսերը:

**5. Փորձարարական ծրագրից ակնկալվող արդյունքը**

30. Փորձարարական ծրագրի իրականացման արդյունքում ակնկալվում է գնահատել Հայաստանի Հանրապետությունում հետբուհական բժշկական կրթության ձևաչափի (ներառյալ ֆինանսավորման և կլինիկական բազաների գործունեության մեխանիզմների) փոփոխության հնարավորությունն ու ռեսուրսները և դրա արդյունքներով առանց ցնցումների անցում կատարել առավել առաջադեմ, հետբուհական կրթության ժամանակակից պահանջներին համապատասխանող համակարգի, որը կպատրաստի Հայաստանի Հանրապետության առողջապահական կարիքներին բավարարող, բարձրակարգ, մասնագիտական խորը գիտելիքներով և հմտություններով բուժաշխատողներ, որոնց գործունեությունը կհիմնվի բժշկական օգնության և սպասարկման բարձրորակ, ապացուցողական և ծախսարդյունավետ մոտեցումների վրա: